KTAMส่ง2กองทุนขายจ่าย3.1-3.65%ต่อปี
KTAMเพิ่มทางเลือกเปิดขายตราสารหนี้ ใน-ตปท.ชู 6 เดือนรับ3.65% ต่อปี กองทุนคุ้มครองเงินต้น 3 เดือน จ่าย 3.10% ต่อปี
30 ส.ค. 2554

KTAMเพิ่มทางเลือกเปิดขายตราสารหนี้ ใน-ตปท.ชู 6 เดือนรับ3.65% ต่อปี กองทุนคุ้มครองเงินต้น 3 เดือน จ่าย 3.10% ต่อปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทจะเปิดจำหน่ายกองทุนเปิดกรุงไทยธนทรัพย์ บี 15 (KTSUPB15) อายุ 6 เดือน มูลค่าโครงการ 3,000 ล้านบาท เสนอขายวันที่  31  ส.ค.-7 ก.ย.2554 เน้นลงทุนในเงินฝากประจำ Bank of China สาขามาเก๊า ธนาคารกสิกรไทย โดยเงินลงทุนต่างประเทศเป็นเงินฝากของสถาบันการเงินสกุลเงินหยวนและเหรียญสหรัฐ ตราสารหนี้ระยะสั้นที่ออกโดย ICBC Asia สกุลเหรียญสหรัฐและพันธบัตรภาครัฐเกาหลีใต้ Monetary Stabilization Bond  โดยคาดว่าจะลงทุนประมาณ 77%  ของมูลค่าทรัพย์สินสุทธิของกองทุน  
ส่วนที่เหลือลงทุนในเงินฝากหรือตั๋วแลกเงินของธนาคารพาณิชย์และบริษัทเอกชนในประเทศ   ผู้ลงทุนมีโอกาสได้รับผลตอบแทนประมาณ 3.65% ต่อปี 
“สถานการณ์การลงทุนในต่างประเทศพบว่าเงินฝากในสกุลเงินหยวนและพันธบัตรภาครัฐเกาหลีใต้ให้ผลตอบแทนที่น่าสนใจ เนื่องจากการอ่อนค่าของเงินเหรียญสหรัฐดังนั้นการลงทุนในต่างประเทศและปิดความเสี่ยงด้วยสัญญาซื้อขายอัตราแลกเปลี่ยนล่วงหน้ากลับเป็นสกุลเงินบาท  จึงถือเป็นโอกาสสำหรับการลงทุนในต่างประเทศแม้จะมีความผันผวนสูงภายใต้สถานการณ์ปัจจุบัน”นายสมชัย กล่าว
นอกจากนี้ บริษัทอยู่ระหว่างเปิดจำหน่ายกองทุนเปิดกรุงไทยประจำ 3 เดือน คุ้มครองเงินต้น 3  ( KTFIX3M3 )   ถึงวันที่  2  ก.ย.2554   เป็นกองทุนประเภท Rollover ที่เปิดขายและรับซื้อคืนเป็นรอบๆ โดยเน้นลงทุนในพันธบัตรภาครัฐในประเทศและเงินฝากธนาคารพาณิชย์   ผู้ลงทุนจะได้รับผลตอบแทนประมาณ 3.10% ต่อปี